b'\n_START_ARTICLE_\nThe 23rd Psalm (Izgubljeni)\n_START_SECTION_\nPrije otoka\n_START_PARAGRAPH_\nPripadnici nigerijske gerile dolaze u malo selo, odabiru malog dje\xc4\x8daka imena Yemi i poku\xc5\xa1avaju ga natjerati da ubije starijeg \xc4\x8dovjeka. Dje\xc4\x8dak je neodlu\xc4\x8dan pa njegov stariji brat, Eko, uzima pi\xc5\xa1tolj i ubija \xc4\x8dovjeka na taj na\xc4\x8din spasiv\xc5\xa1i vlastitog brata od ubojstva. Pripadnici gerile zadovoljni su u\xc4\x8dinjenim i prisiljavaju Eka da ode s njima, pritom uni\xc5\xa1tavaju kr\xc5\xa1\xc4\x87anski kri\xc5\xbe s njegovog vrata kojeg kasnije uzima Yemi._NEWLINE_Godinama kasnije Eko je postao opasni vojni diktator. Susre\xc4\x87e se s dilerom droge koji poku\xc5\xa1ava otpremiti svoj heroin iz zemlje. Eko se nudi da mu u\xc4\x8dini "uslugu", kupuju\xc4\x87i drogu po maloj cijeni i \xc5\xbeele\xc4\x87i je otpremiti van dr\xc5\xbeave. Diler droge se slo\xc5\xbei s tim, ali nakon \xc5\xa1to ka\xc5\xbee da smatra da Eko nema du\xc5\xa1u, ovaj ga ubija na licu mjesta. Kasnije Eko posje\xc4\x87uje crkvu u svom rodnom gradu u kojoj je Yemi postao sve\xc4\x87enikom. Budu\xc4\x87i je jedino zrakoplovima Ujedinjenih naroda dopu\xc5\xa1teno letenje iznad Nigerije, Eko moli Yemija za avion kako bi otpremio svoju drogu van dr\xc5\xbeave; u zamjenu mu nudi novac potreban za cjepivo. Yemi mu odbija pomo\xc4\x87i. Kasnije se njih dvojica ponovno susretnu, ali ovaj put sve \xc5\xa1to Eko tra\xc5\xbei od Yemija je da potpi\xc5\xa1e papire kojim bi Eko i njegova grupa postali sve\xc4\x87enici te na taj na\xc4\x8din sami nabavili avion. Njegov brat ponovno odbija, ali na kraju ipak pristane nakon \xc5\xa1to mu Eko ka\xc5\xbee da \xc4\x87e dvojica njegovih kolega spaliti crkvu do temelja ako Yemi ne poslu\xc5\xa1a njegovu zapovijed. Eko, tako\xc4\x91er, kupuje i male statue Djevice Marije u koje sakriva heroin._NEWLINE_Obu\xc4\x8deni kao sve\xc4\x87enici, Eko i njegova dvojica kolega ukrcavaju drogu u mali zrakoplov kada ih prekida Yemi i moli Ekoa da ne ode. U tom trenutku dolazi nigerijska vojska i po\xc4\x8dne pucati po njima te ubija Yemija. Eko ukrcava svog brata u zrakoplov, ali pilot sa zlatnim zubom spre\xc4\x8dava Ekoa da se ukrca na avion i odlije\xc4\x87e. Vojska u tom trenutku dolazi do Ekoa i jedan od vojnika pogre\xc5\xa1no protuma\xc4\x8di da je Eko pravi sve\xc4\x87enik te ga upita: "Jeste li dobro, O\xc4\x8de?"\n_START_SECTION_\nNa otoku\n_START_PARAGRAPH_\nNa otoku Claire Littleton (Emilie de Ravin) promatra Ekoa dok ovaj urezuje sveto pismo na svoju palicu te usput spominje da Charlie Pace (Dominic Monaghan) nosi sa sobom male statue Djevice Marije. Eko istoga trenutka zahtijeva od nje da mu poka\xc5\xbee statue, a nakon \xc5\xa1to ona to i u\xc4\x8dini on razbija jednu i pokazuje joj da je u svakoj statui skriven heroin. Ubrzo Eko odlazi do Charlieja i tra\xc5\xbei ga da mu poka\xc5\xbee gdje je sru\xc5\xa1eni zrakoplov._NEWLINE_U me\xc4\x91uvremenu Locke u\xc4\x8di Michaela Dawsona (Harold Perrineau) kako ispravno upotrijebiti pu\xc5\xa1ku nakon \xc4\x8dega Michael upita Kate Austen (Evangeline Lilly) mo\xc5\xbee li je zamijeniti i umjesto nje unositi brojeve u kompjuter koji se nalazi u oknu. Za kompjuterom Michael nastavlja svoj razgovor sa sinom Waltom (Malcolm David Kelley) kojeg prekida dolazak Jacka Shepharda (Matthew Fox)._NEWLINE_Na putu do zrakoplova, Eko i Charlie pronalaze padobran na drvetu koji ih odvodi do le\xc5\xa1a jednog od nigerijaca obu\xc4\x8denih kao sve\xc4\x87enici, a kojeg su Boone Carlyle (Ian Somerhalder) i John Locke (Terry O\'Quinn) ranije prona\xc5\xa1li. Kada Eko vidi da mrtvac ima zlatni zub ka\xc5\xbee Charlieju da mu je upravo taj \xc4\x8dovjek "spasio \xc5\xbeivot". Uskoro se Charlie popne na drvo, a dok se tamo nalazi u daljini se \xc4\x8duju eksplozije te iz d\xc5\xbeungle iza\xc4\x91e oblak crnog dima. Crni dim (\xc4\x8cudovi\xc5\xa1te) se suo\xc4\x8dava s Ekoom dok istovremeno bljeska slikama iz njegove pro\xc5\xa1losti. Mr. Eko \xc4\x8dvrsto ostane stajati na nogama, unato\xc4\x8d tome \xc5\xa1to mu Charlie govori da bje\xc5\xbei te direktno gleda u crni dim dok se ovaj povla\xc4\x8di i uskoro nestaje. Nakon toga Eko i Charlie pronalaze avion u kojem vide jo\xc5\xa1 jedan le\xc5\xa1; Eko shva\xc4\x87a da je taj le\xc5\xa1 zapravo njegov brat Yemi. Uzima kri\xc5\xbe s njegovog tijela i govori Charlieju da je to njegov brat te mu daje jednu statuu Djevice Marije rekav\xc5\xa1i da je to zamjena za onu koju je razbio. Nakon toga Eko spaljuje zrakoplov. Charlie upita Ekoa je li on sve\xc4\x87enik i dok stavlja kri\xc5\xbe oko vrata odgovara: "Da, jesam". Obojica nakon toga recitiraju dvadeset i tre\xc4\x87i psalm iz Starog zavjeta dok zrakoplov nestaje u plamenu._NEWLINE_Prilikom povratka u kamp, Charlie se ispri\xc4\x8dava Claire, ali Claire mu govori da ostavi nju i njezinog sina na miru. Charlie nakon toga odlazi u d\xc5\xbeunglu, gdje u tajnom skrovi\xc5\xa1tu stavlja statuu Djevice Marije koju mu je Eko dao pokraj mnogih drugih statua koje je ve\xc4\x87 skupio.\n_START_SECTION_\nProdukcija\n_START_PARAGRAPH_\nTijekom produkcije epizode "Deus Ex Machina" u kojoj su prvi puta prikazani nigerijski zrakoplov, le\xc5\xa1 obu\xc4\x8den u odoru sve\xc4\x87enika s pi\xc5\xa1toljem i statue Djevice Marije ispunjene heroinom, scenaristi serije Izgubljeni odlu\xc4\x8dili su da \xc4\x87e pri\xc4\x8da sa zrakoplovom biti jedna od tema flashbackova nekog od likova. Odlu\xc4\x8dili su se da ta pri\xc4\x8da bude povezana s jednim od likova pre\xc5\xbeivjelih iz repa aviona koji je pao na otok, a koju \xc4\x87e napisati tijekom druge sezone serije. Lik \xc4\x87e "u po\xc4\x8detku biti lo\xc5\xa1 tip koji je prisiljen glumiti sve\xc4\x87enika uz obja\xc5\xa1njenje kako se to dogodilo te teoriju glumi li taj lik jo\xc5\xa1 uvijek da je sve\xc4\x87enik". Budu\xc4\x87i su i Eko i Locke po naravi duhovni vo\xc4\x91e na otoku - premda Locke ima "obrednu zahvalnost" za mo\xc4\x87i otoka, a Eko "\xc4\x8distu religijsku vjeru" - scenaristi Carlton Cuse i Damon Lindelof odlu\xc4\x8dili su napisati ovu epizodu povla\xc4\x8de\xc4\x87i paralele s epizodom "Deus Ex Machina" u kojoj su Locke i Boone prona\xc5\xa1li zrakoplov. Najve\xc4\x87a sli\xc4\x8dnost izme\xc4\x91u epizoda je u tome \xc5\xa1to Charlie nevoljko pristaje i\xc4\x87i s Ekoom, ba\xc5\xa1 kao \xc5\xa1to je Boone slijedio Lockea tijekom njihovog istra\xc5\xbeivanja aviona._NEWLINE_Glavna tema epizode The 23rd Psalm je iskupljenje kojeg tra\xc5\xbee i Charlie i Eko, a kojeg Eko u kona\xc4\x8dnici pronalazi nakon \xc5\xa1to na\xc4\x91e svog brata. Charlie je odabran da prati Ekoa zbog toga \xc5\xa1to njegov lik do tog trenutka u drugoj sezoni nije bio pretjerano prisutan, ali i zbog toga \xc5\xa1to su scenaristi prona\xc5\xa1li odre\xc4\x91ene sli\xc4\x8dnosti izme\xc4\x91u ta dva lika poput \xc4\x8dinjenice da su obojica imali problemati\xc4\x8dne odnose sa svojom bra\xc4\x87om. Premda su scenaristi pi\xc5\xa1u\xc4\x87i scenarij slu\xc4\x8dajno pogrije\xc5\xa1ili u citiranju dvadeset i tre\xc4\x87eg psalma ("sjena doline smrti" umjesto "u dolini sjene smrti") odlu\xc4\x8dili su ostaviti pogre\xc5\xa1ku smatraju\xc4\x87i ju prikladnom za Ekov lik koji nikad zapravo nije niti bio pravi sve\xc4\x87enik._NEWLINE_Namjera flashbackova bila je prikazati Ekoa kao su\xc5\xa1tu suprotnost svome religioznom bratu, ali na kraju su obojica ispali sli\xc4\x8dni jedan drugome. Scenograf Bill Matthews bio je zadu\xc5\xbeen za izgled Nigerije kao "vrlo suhe, prljavo-sme\xc4\x91e zemlje" s blagim dodirom pravih ulica i trga na kojem djeca igraju nogomet. Interijer crkve bila je stvarna lokacija na Haleiwi, a fasada je izgra\xc4\x91ena na setu kako bi joj odgovarala. Tijekom monta\xc5\xbee producenti su odlu\xc4\x8dili odvojiti dio posljednje scene koja uklju\xc4\x8duje napad vojske na zrakoplov i njegovo uzlijetanje od one kada vojnik slu\xc4\x8dajno zamijeni Ekoa za pravog sve\xc4\x87enika kako bi naglasili njegovu duhovnu pojavu na otoku i pripremili sljede\xc4\x87i flashback u epizodi "?" u kojoj je on sve\xc4\x87enik u Australiji. Budu\xc4\x87i je ekipa zadu\xc5\xbeena za pronala\xc5\xbeenje glumaca imala problema s pronalaskom pravog Marokanca koji \xc4\x87e glumiti dilera droge, tu ulogu dobio je Moumen El Hajji - \xc4\x8dovjek koji se brinuo za hranu za gluma\xc4\x8dku i filmsku ekipu na setu._NEWLINE_Budu\xc4\x87i se do tada crni dim jo\xc5\xa1 uvijek nije pojavio, producenti su odlu\xc4\x8dili pro\xc5\xa1iriti mitologiju same serije u ovoj epizodi, jer su smatrali da je Eko dobar lik za suo\xc4\x8davanje s \xc4\x8cudovi\xc5\xa1tem zbog svoje duhovnosti i "samosvijesti". Osoba odgovorna za specijalne efekte, Kevin Blank, predlo\xc5\xbeio je da se u dimu vide slike iz Ekove pro\xc5\xa1losti, poput kri\xc5\xbea i \xc4\x8dovjeka kojeg ubija na po\xc4\x8detku epizode.\n_START_SECTION_\nKritike\n_START_PARAGRAPH_\nEpizoda The 23rd Psalm originalno se emitirala 11. sije\xc4\x8dnja 2006. godine na televizijskoj mre\xc5\xbei ABC, a prethodio joj je kratak video isje\xc4\x8dak Lost: Revelations. Epizodu je gledalo 20.56 milijuna ljudi \xc4\x8dime je \xc4\x8dvrsto zasjela na tre\xc4\x87e mjesto najgledanijih programa te ve\xc4\x8deri, odmah iza prijenosa ameri\xc4\x8dke nogometne lige i nove epizode serije Ku\xc4\x87anice._NEWLINE_Kritike za epizodu The 23rd Psalm bile su ve\xc4\x87inom pozitivne. Jeff Jensen iz \xc4\x8dasopisa Entertainment Weekly dao je epizodi \xc4\x8distu peticu, opisuju\xc4\x87i ju kao "predivnu \xc4\x8dudnu parabolu o iskupljenju i sudbini". Mac Slocum s internet stranice Filmfodder.com smatrao je epizodu dostojnom velikog povratka serije na male ekrane nakon dvomjese\xc4\x8dne stanke te tako\xc4\x91er istaknuo da Ekov "jednostavan izgled i jednostavne fraze ispunjuju ekran gravitacijom i karizmom". Ryan Mcgee iz Zap2it-a vrhuncem epizode smatrao je scenu s \xc4\x8cudovi\xc5\xa1tem te kompletan flashback koji je prema njegovom mi\xc5\xa1ljenju "obavio tako dobar posao u opisivanju kompletnog lika na izrazito jezgrovit na\xc4\x8din". Chris Carabott iz IGN-a dao je ocjenu epizodi 8.3/10, hvale\xc4\x87i razvoj Ekovog lika i flashback._NEWLINE_Scenaristi epizode The 23rd Psalm, Carlton Cuse i Damon Lindelof nominirani su za presti\xc5\xbenu televizijsku nagradu Emmy u kategoriji najboljeg scenarija za dramsku seriju. IGN je epizodu The 23rd Psalm postavio na 40. mjesto od sveukupno 115 epizoda serije Izgubljeni u isto vrijeme prozivaju\xc4\x87i flashback "jednim od najuzbudljivijih i najambicioznijih kompletne serije". Na vrlo sli\xc4\x8dnoj listi Los Angeles Timesa epizoda je zauzela 49. mjesto uz opis da se radi o "izvrsnom prvom poglavlju pri\xc4\x8de koja na\xc5\xbealost nije imala dostojne nastavke u kasnijem razvoju serije".'